امریکانین خاریجی ایشلر ناظیری مایک پمپئو اؤلکه‌سی‌نین ونزوئلا-دا نیکولاس مادورونون پرزیدنت‌لیگینی تانیمادیغینی و بو اؤلکه‌دکی دیپلومات‌لارینی تهلوکه آلتینا قویان هر بیر کسی مسئولیته جلب ائتمک اوچون موافیق تدبیرلر گؤرجگینی بیلدیردی.
پمپئو امریکانین اؤلکه‌ده قانونی حکومته قارشی بیر چئوریلیش تشکیل ائتدیگینی بیلدیرن مادورونون امریکالی دیپلومات‌لارا اؤلکه‌دن آیریلما‌لاری اوچون 72 ساعت واخت وئرمه‌سیله علاقه‌لی آچیقلاماسیندا دئییب: "امریکا ونزوئلا-دا پرزیدنت وظیفه‌سینی موقتی ایجرا ائده‌جک میللی مجلیسین صدری خوان گوآیدونو دستکلییر. گوآیدونو موقتی حکومت قورماسی و آنایاسایا اساس‌لانان وظیفه‌لرینی یئرینه یئتیرمه‌سیله یاناشی امریکا و دیگر اؤلکه‌لرله اولان دیپلوماتیک ایستاتوس‌لاری‌نین معین ائدیلمه‌سی باره‌ده دستکلمه‌یه حاضیریق.
پمپئو همچنین گوآیدونون مادورونون آچیقلاماسیندان سونرا یازی‌لی بیانات یایا‌راق امریکالی دیپلومات‌لارین ونزوئلا-دا قالا بیله جگینی بیلدیرمه‌سیندن ممنونلوق دویدوق‌لارینی قئید ائتدی.
امریکالی دیپلومات‌لارین ونزوئلادان چیخمایاجاغینی وورغولایان پمپئو "امریکا ونزوئلا ایله دیپلوماتیک علاقه‌لرینی داوام ائتدیره‌جک و بو علاقه‌نی بیزیم دیپلوماتیک نماینده‌لیک‌لریمیزی اؤلکه‌سینه دعوت ائدن موقتی دؤولت باشچی‌سی گوآیدو حکومتی واسطه‌سیله یوروده‌جک. امریکا سابیق پرزیدنت مادورو رژیمی‌نین امریکا ایله دیپلوماتیک علاقه‌لری کسمه‌یه و یا دیپلومات‌لاریمیزی آرزو ائدیلمه‌ین آدام‌لار اعلان ائتمه موضوع سوندا قانونی صلاحیته صاحب اولدوغونو دوشونمور" ایفاده‌لرینی ایشلدیب.
پمپئو "بو اؤلکه‌دکی دیپلومات‌لاریمیزی تهلوکه آلتینا قویان هر بیر کسی مسئولیته جلب اتمک اوچون موافیق تدبیرلر گؤرجییک" دئییب.
